‘Goedkoop’ prinses Diana-rok nou vir miljoene onder die hamerDie rok wat op ‘n veiling verkoop sal word ŉ Rok wat prinses Diana in 1986 tydens ŉ koninklike besoek aan Bahrain gedra het, kan vir meer as £100 000 (ongeveer R1,7 miljoen) op ŉ veiling verkoop word. Die rok is twee dekades gelede aan ŉ tweedehandsewinkel geskenk en ŉ vrou het dit destyds vir £200 gekoop. Diana het dié ivoorkleurige syrok van David Emanuel tydens haar toer saam met prins Charles gedra. Die huishoudster van die Mynde Park Estate in Herefordshire, ŉ landgoed waar prinses Diana gereeld besoek afgelê het, het die rok later aan ŉ tweedehandsewinkel geskenk. Iemand wat deeltyds by die winkel gewerk het, het die rok in 1994 vir slegs £200 gekoop. Sy wou aanvanklik die rok na ŉ bal toe gedra het, maar het dit nooit gedra nie. Eers toe sy na ŉ dokumentêr gekyk het met beeldmateriaal van prinses Diana se besoek aan Bahrein, het sy besef hoeveel die rok werd kan wees. Die rok word op 10 Desember deur Kerry Taylor-afslaers in Bermondsey in die suide van Londen opgeveil. Die rok sal waarskynlik vir tussen £60 000 en £100 000 verkoop word. Taylor het in ŉ onderhoud gesê dit is ongewoon dat só ŉ belangrike rok van ŉ tweedehandsewinkel af kom, want die rokke wat prinses Diana gewoonlik aan tweedehandsewinkels geskenk het, was gewoonlik dagdrag. Ontwerper Elizabeth Emanuel, vrou en vennoot van David Emanuel, het bevestig die rok is enig in sy soort. Prinses Diana se rok wat op ‘n veiling verkoop sal word Foto: Kerry Taylor-afslaers